**Dôvodová správa**

**A. Všeobecná časť**

# Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 199/2005 Z. z. o ochranných opatreniach proti zavlečeniu a rozširovaniu organizmov škodlivých pre rastliny alebo rastlinné produkty v znení neskorších predpisov (ďalej len „návrh nariadenia vlády“) mimo Plánu legislatívnych úloh vlády SR na rok 2017 na základe potreby zabezpečenia včasnej transpozície legislatívy Európskej únie, a to vykonávacej smernice Komisie (EÚ) 2017/1279 zo 14. júla 2017, ktorou sa menia prílohy I až V k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (Ú. v. EÚ L 184, 15. 7. 2017).

# V záujme ochrany rastlín, rastlinných produktov a iných predmetov a obchodu s nimi je s prihliadnutím na mieru nebezpečenstva niektorých škodcov technicky odôvodnené ich zaradenie do príloh nariadenia vlády Slovenskej republiky č. 199/2005 Z. z. o ochranných opatreniach proti zavlečeniu a rozširovaniu organizmov škodlivých pre rastliny alebo rastlinné produkty v znení neskorších predpisov, ich presun v rámci príloh resp. v niektorých odôvodnených prípadoch aj ich vypustenie. Predloženým návrhom nariadenia vlády sa menia alebo dopĺňajú požiadavky výroby a obchodovania pre určité rastliny, rastlinné produkty alebo iné predmety.

# Vzhľadom na úpravy príloh I – V k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (Mimoriadne vydanie Ú. v. EÚ, kap. 3/zv. 29; Ú. v. ES L 169, 10.7.2000) v platnom znení sa vhodne upravujú prílohy 1 až 5 a príloha č. 6 nariadenia vlády Slovenskej republiky č. 199/2005 Z. z. o ochranných opatreniach proti zavlečeniu a rozširovaniu organizmov škodlivých pre rastliny alebo rastlinné produkty v znení neskorších predpisov.

# Vhodne sa upravuje status a rozsah chránených zón pre niektoré škodlivé organizmy vo vzťahu k niektorým členským štátom Európskej únie.

Návrh nariadenia vlády nebude mať vplyv na rozpočet verejnej správy, na podnikateľské prostredie, nebude mať sociálne vplyvy, vplyvy na životné prostredie, vplyvy na informatizáciu spoločnosti a ani vplyvy na služby verejnej správy pre občana.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Ministerstvo financií Slovenskej republiky vzalo na vedomie, že návrh nariadenia vlády nebude mať vplyv na rozpočet verejnej správy.